Diari Oficial de la Generalitat Valenciana


Sumari del DOGV 9952, del 07-10-2024 (2024/9833)

RESOLUCIÓ de 21 d'agost de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de Modificació del Pla General creació Sector El Barranc, en el terme municipal d'Orihuela. Expedient 70/5284-SPA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9952

Data del DOGV
:   07-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9833

CVE
:   NIKT-Z-0408-1792

Data del document
:   21-08-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

De conformitat amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació, en el *Diari Oficial de la Generalitat Valenciana*, de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 70/2046-OOT Orihuela (Alacant).

«Informe ambiental i territorial estratègic

Tràmit: Avaluació ambiental de la modificació del Pla general creació sector El Barranco

Promotor: Ajuntament d’Orihuela

Autoritat substantiva: Comissió Territorial d’Urbanisme d’Alacant

Localització: terme municipal d’Orihuela

Expedient: 070 - 2020 - EAE

La Comissió d’Avaluació Ambiental, en la sessió realitzada el 19 de maig de 2022, va adoptar el següent:

Acord:

Vista la proposta d’informe ambiental i territorial estratègic de la modificació puntual per a la creació del sector El Barranco d’Orihuela, en els termes següents:

En data 20 d’octubre de 2020 ha tingut entrada en el Servei d’Avaluació Ambiental Estratègica una sol·licitud d’inici de l’avaluació ambiental i territorial estratègica de la modificació puntual del sector El Barranco d’Orihuela.

Documentació presentada

La sol·licitud d’inici, remesa pel Servei Territorial d’Urbanisme d’Alacant, s’acompanya d’esborrany del pla i document inicial estratègic, d’acord amb el que establix l’article 52 (procediment simplificat) del Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP). La documentació es presenta en format digital.

Planejament vigent

El planejament municipal vigent és un pla general que es va aprovar el 25 de juliol de 1990 referent al sòl urbà i no urbanitzable, i el 27 de juliol de 1994 respecte al sòl urbanitzable. Este pla general no va ser objecte d’avaluació ambiental.

Del pla general es va iniciar el seu procés de revisió i es va emetre el document de referència el 27 de juny de 2013 (expedient 28/12 EAE). No obstant això, mitjançant Resolució de 10 de desembre de 2018 del director general de Medi Natural i Avaluació Ambiental es va declarar la caducitat d’este pel fet que l’Ajuntament no havia presentat la documentació necessària per a continuar amb el procediment d’avaluació ambiental.

Objecte, descripció del planejament i justificació

Es pretén la reclassificació d’un sòl no urbanitzable per a crear un sector de sòl urbanitzable d’ús terciari.

La superfície afectada és de 33.304,11 m², dels quals 32.148,65 correspondran al sòl urbanitzable i 1.156,46 m² a vial de la xarxa primària.

Els terrenys es troben en la costa d’Orihuela, en la parcel·la 90 del polígon 114. Els seus límits estan constituïts per:

– Nord amb els terrenys desenvolupats a través del Pla parcial del sector E-2 El Barranco, en concret, amb la parcel·la d’ús residencial Zb-7 i el viari denominat carrer L9, en l’actualitat denominat carrer Pimienta.

– Sud limita amb un sistema general viari denominat carretera de Villamartín (també anomenada avinguda Brisas-Villamartín) i el sòl desenrotllat a través del Pla parcial del sector «Los Dolses»/PAU 4.

– Est: sòl urbà consolidat per l’edificació i sòl no urbanitzable de protecció de sistemes.

– Oest: carrer Clavo, a l’altre costat d’esta via sòl urbà consolidat per l’edificació.

És a dir, en tres dels seus quatre costats hi ha vials del sòl urbà.

El sector es connectarà a la xarxa municipal de proveïment d’aigua potable i la d’evacuació d’aigües residuals que discorren pel seu perímetre.

A uns 500 metres cap a l’est es troba l’AP-7 i a uns 50 metres al nord el barranc «Cañada de las Estacas».

L’actuació es justifica per la necessitat d’usos comercials en la costa a causa de l’alta densitat de població existent.

Es proposa una edificabilitat de 0,5 m2t/m²s, amb dos plantes d’altura, a on els usos residencial i industrial estaran prohibits. El 50 % de l’edificabilitat es destinarà a un equipament dotacional privat.

Document inicial estratègic

L’òrgan promotor considera que el procediment d’avaluació hauria de ser el simplificat i aporta la documentació inclosa en l’art. 52.2 TRLOTUP.

S’estudien tres alternatives. L’alternativa 0 es descarta per les necessitats d’ús terciari en la zona.

Les altres dos alternatives analitzen com accedir al sector, i la carretera de Villamartín és el principal element de circulació de vehicles. L’alternativa 1 proposa un vial de servici paral·lel a esta que formarà part de la xarxa primària. L’alternativa 2 considera tot l’àmbit com a urbanitzable i posposa la solució dels accessos a la seua ordenació detallada.

Finalment s’opta per l’alternativa 1, es descriuen els efectes que s’hi podrien causar i es destaquen les característiques següents:

– La capacitat agrícola del sòl és baixa.

– No hi ha hàbitats d’interés comunitari, ni fauna o vegetació protegides.

– No hi ha espais naturals protegits ni pertanyents a la Xarxa Natura 2000.

– No hi ha sòl forestal ni vies pecuàries.

El principal efecte que es preveu al pla és el foment i la dinamització de l’economia productiva i la millora de la qualitat de vida dels ciutadans de la zona.

No s’adopten mesures preventives ni de seguiment.

Consultes realitzades

Per part de l’òrgan ambiental, d’acord amb l’article 53.1 TRLOTUP, la documentació aportada s’ha sotmés a consulta, en qualitat d’administracions afectades:

|  |  |  |
| --- | --- | --- |
| *Consulta* | *Informe* | *Administració Pública consultada* |
|  | 15.10.20 | Servei Territorial d’Urbanisme |
| 06.11.20 | 02.09.21 | Servei d’Infraestructura Verda i Paisatge. |
| 06.11.20 | 21.05.21 | Servei d’Ordenació del Territori (PATRICOVA) |
| 06.11.20 | 28.05.21 | Subdirecció General d’Ordenació del Territori i Paisatge (ETCV) |
| 06.11.20 | 23.12.20 | Subdirecció General de Mobilitat: Servei de Mobilitat |
| 06.11.20 | 22.04.21 | Subdirecció General de Mobilitat: Servei de Planificació |
| 06.11.20 | 26.04.21 | Servei de Vida Silvestre |
| 06.11.20 | 28.06.21 | Servei Territorial de Medi Ambient (Acústica) |
| 06.11.20 | 01.07.21 | EPSAR |
| 06.11.20 | 03.09.21  04.03.22 | Confederació Hidrogràfica del Segura |

  

Nota: els informes rebuts es poden consultar, una vegada s’emeta este IATE, en la pàgina web:

[https://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica](https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica)

Identificació i valoració dels possibles efectes sobre el medi ambient.

D’acord amb el que estipula l’article 46.3 del TRLOTUP, l’òrgan ambiental i territorial determinarà, tenint en compte els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de la certesa en la determinació de l’existència d’efectes significatius sobre el medi ambient i amb consulta prèvia a les administracions públiques afectades a què es referixen els articles 48.*d*  i 53.1 del TRLOTUP.

– Urbanisme

El Servei Territorial d’Urbanisme d’Alacant emet informe en data 15 d’octubre de 2020, en el qual s’indica que:

Per afectar determinacions de l’ordenació estructural l’aprovació definitiva correspon a la Generalitat, l’òrgan ambiental és l’autonòmic en afectar determinacions de l’SNU.

Des del punt de vista de les competències urbanístiques es realitzen 5 consideracions, que en resum es referixen a la necessitat de justificar l’interés públic, als equipaments privats, errors observats i documentació que ha de contindre la proposta per a la seua aprovació definitiva.

– Estratègia territorial de la Comunitat Valenciana (ETCV)

El Decret 1/2011 va entrar en vigor el 20 de gener de 2011 i s’aplica a este pla. En l’ETCV s’establixen un conjunt de criteris de creixement de sòl amb la finalitat d’orientar els municipis cap a la consecució de creixement racional i sostenible. En funció dels valors estadístics del creixement de població, ocupació o dimensió del municipi, a objectius de vertebració territorial i mitjançant una formulació matemàtica, s’establixen els índexs de creixement màxim per a usos residencials i per a activitats econòmiques. En les directrius 87 i 103 es permet la realització d’estudis més específics, i en les directrius 86 i 101, un factor de flexibilització sobre els valors obtinguts.

Segons els càlculs elaborats per la Subdirecció General d’Ordenació del Territori i Paisatge s’obté una superfície màxima de creixement, per al terme municipal, per als pròxims 20 anys d’1.773.054 m2 d’ús residencial i d’1.553.912 m2 per a activitats econòmiques.

En este informe, emés el 28 de maig de 2021, es conclou que:

«Amb la finalitat de complir els principis directors d’ocupació del territori previstos en la directriu 92 de l’ETCV, la versió preliminar de la modificació puntual haurà d’analitzar adequadament alternatives de localització.

La versió preliminar haurà d’analitzar el sòl urbà i urbanitzable destinat a activitats econòmiques vacant existent en el municipi que junt amb les noves propostes de creixement hauran d’ajustar-se al límit màxim establit en l’ETCV. Tanmateix, vistes les estimacions realitzades, estes xifres no se superarien.

S’advertix que la reclassificació del present sector «Barranco» implicaria la pràctica impossibilitat de creació de nous sectors per a activitats econòmiques en futures revisions o modificacions de planejament, o que estes es proposen necessàriament de manera simultània juntament amb desclassificacions de sòl, de manera que, en conjunt, es complisca la superfície màxima d’ocupació de sòl establida».

Des de la Llei 10/2015, de 29 de desembre, de mesures fiscals, de gestió administrativa i financera, i d’organització de la Generalitat els informes relatius a la planificació territorial i a les determinacions de l’ETCV tenen caràcter vinculant.

– PAT Baix Segura

Este pla d’acció territorial es troba actualment en fase de tramitació i el document d’abast de l’EATE es va emetre el 30 de gener de 2020.

En el cas que este PAT s’aprove amb anterioritat haurà de ser tingut en compte en la proposta que s’elabore.

– Biodiversitat. Hàbitats

El Servei de Vida Silvestre, el 26 d’abril de 2021, ha informat que en el Banc de Dades de Biodiversitat no consta la possible presència de *Helianthemum caput-felis*, tal com passa en altres llocs del municipi. A més, no hi ha afecció a Xarxa Natura 2000, microreserves o reserves de fauna.

– Paisatge

De conformitat amb el que establix el TRLOTUP, el paisatge actuarà com a criteri condicionant en la planificació territorial i urbanística.

L’informe rebut del Servei d’Infraestructura Verda i Paisatge assenyala que no serà necessària l’elaboració d’un instrument de paisatge sempre que s’incorpore en la documentació normativa una sèrie de condicionants i criteris per posteriorment desplegar-lo en l’instrument urbanístic d’ordenació detallada. En la tramitació de l’ordenació detallada sí que caldrà elaborar un estudi d’integració paisatgística.

– Riscos ambientals i territorials

S’haurà d’identificar totes les zones de l’àmbit d’ordenació del pla que presenten risc detallant les causes i establint un règim urbanístic sobre estos terrenys que faciliten la realització d’actuacions que minimitzen o permeten la inversió d’este procés.

\* Inundació: (PATRICOVA)

El Pla d’acció territorial sobre prevenció del risc d’inundació va ser aprovat pel Decret 201/2015, de 29 d’octubre, del Consell (DOCV 03.11.15).

Com ja s’ha indicat, pel nord discorre el barranc «Cañada de las Estacas».

El Servei de Gestió Territorial ha informat que, una vegada consultada la cartografia del PATRICOVA i de l’SNCZI, la proposta no es troba afectada per perillositat d’inundació.

\* Risc sísmic

S’haurà de tindre en consideració la possible aplicació del Decret 44/2011, de 29 d’abril, del Consell, pel qual aprova el Pla especial davant del risc sísmic a la Comunitat Valenciana (DOGV 03.05.11). Igualment és aplicable la normativa d’àmbit estatal NCSR-02.

Escala macrosísmica: EMS=9, destructor.

Acceleració sísmica 0,16 g.

És un dels nivells més alts de la península. L’últim sisme es va produir l’any 1829, amb una magnitud de 6,6, per la qual cosa a causa del pas del temps estadísticament s’augmenta la probabilitat que es repetisca un sinistre, de manera que cal tindre en consideració este risc en l’ordenació que es propose. Segons el Decret 44/2011, serà necessari elaborar un pla d’actuació municipal davant d’este risc.

– Domini públic hidràulic

Segons l’article 2 del text refós de la Llei d’aigües (RDL 1/2001), pertanyen al domini públic hidràulic els llits de corrents naturals, tant si són continus com discontinus. El domini públic hidràulic és inalienable, imprescriptible i inembargable.

Els terrenys que confronten amb els llits estan subjectes, en tota l’extensió longitudinal, a una zona de servitud de 5 metres d’amplària per a ús públic, i a una zona de policia de 100 metres d’amplària en la qual es condicionaran l’ús del sòl i les activitats que s’hi desenvolupen (article 6 del text refós de la Llei d’aigües).

En un primer informe, la Confederació Hidrogràfica del Segura va assenyalar la necessitat d’elaborar un estudi hidrològic-hidràulic amb la finalitat de determinar l’afecció al domini públic de la «Cañada de las Estacas».

En segon informe després de la proposta de delimitació provisional del domini públic, es determina que el sector no afecta el domini públic ni la seua zona de servitud però sí que es troba parcialment en la seua zona de policia. A més, assenyalen que no està afectat pel règim de corrents ni es veu afectat per la plana d’inundació per a un període de retorn de 500 anys.

– Recursos hídrics

S’ha d’acreditar la disponibilitat de recursos hídrics, d’acord amb l’article 25.4 del text refós de la Llei d’aigües, Reial decret legislatiu 1/2001, de 20 de juliol.

No obstant això, la Confederació ha informat que, donada la magnitud de la demanda prevista per ús terciari, no es troba inconvenient per a la seua satisfacció sempre que ho certifique l’empresa subministradora. Respecte al dotacional, una vegada es concrete la seua destinació haurà de sol·licitar-se nou informe a esta Confederació.

– Xarxa de sanejament. Abocaments:

Queda prohibit l’abocament directe o indirecte d’aigües i productes residuals susceptibles de contaminar les aigües continentals o qualsevol altre element del domini públic hidràulic llevat que es dispose de la deguda autorització administrativa (article 100 TR Llei d’aigües), i ha de ser l’organisme de conca el que autoritze.

Es planteja la connexió amb la xarxa de sanejament existent, que connecta amb l’EDAR Orihuela Costa.

L’EPSAR indica que este sistema públic de sanejament i depuració està dissenyat per a tractar 12.000 m3/dia per via biològica i 6.000 m3/dia addicionals per via fisicoquímica. En l’actualitat l’influent mitjà arreplegat en els últims dotze mesos és de 6.499 m3/dia, valor que no és representatiu donada la coincidència amb l’estat d’alarma per COVID-19, si bé considerant els anteriors 12 mesos el valor més ajustat ascendix a 8.454 m3/dia. Segons les dades aportades el desenvolupament complet de la figura de planejament de referència generarà un increment cabal d’aigua residual de 33,30 m3/dia respecte a l’actual generat pel municipi. L’EPSAR informa de la viabilitat de la proposta condicionada al compliment de 16 requisits.

– Gestió de residus

El 26 d’abril de 2019 es va publicar en el DOGV la revisió del PIRCV (el PIRCVA), Decret 55/2019, de 5 d’abril, per la qual cosa caldrà atendre les seues determinacions.

El municipi s’inclou en la zona 11 del PIR el pla zonal de la qual va ser aprovat per Orde del conseller de Territori i Habitatge de 15 d’abril de 2005.

El consorci encarregat de la gestió de residus de la zona haurà d’emetre informe sobre la capacitat de gestió dels residus que es generen.

– Contaminació acústica

Conforme al que disposa l’article 25 de la Llei 7/2002, de protecció contra la contaminació acústica, en els instruments de planejament urbanístic cal prevore la informació i les propostes contingudes en els plans acústics municipals o, en defecte d’això, en l’estudi acústic del seu àmbit.

Segons l’informe del Servei Territorial de Medi Ambient, Orihuela no compta amb pla acústic municipal, per la qual cosa caldrà elaborar un estudi acústic.

– Infraestructures viàries. Mobilitat

Els accessos al sector es produïxen per la carretera de Villamartín.

El Servei de Planificació ha informat que esta no és una carretera sinó un vial urbà i assenyala, a més, que la proposta és compatible amb la legislació sectorial.

El 5 d’abril de 2011 es va publicar en el DOGV la Llei 6/2011, d’1 d’abril, de mobilitat, i en els articles 10 a 15 es determina quan és necessari elaborar un pla de mobilitat. En este cas, segons assenyala l’informe del Servei de Mobilitat, no és necessari elaborar-lo.

Consideracions jurídiques

L’avaluació ambiental estratègica és l’instrument de prevenció que establix la Directiva 2001/42/CE, del Parlament Europeu i del Consell, de 27 de juny, per a integrar els aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

Valoració ambiental d’acord amb els criteris de l’annex VIII del TRLOTUP

1. Per les característiques dels plans i dels programes:

La modificació puntual plantejada no establix el marc per a projectes sotmesos a avaluació d’impacte ambiental i la incidència sobre el pla general que modifica és mínima, a causa de la seua reduïda dimensió respecte a la del municipi, i no influïx en altres plans de rang inferior.

No presenta nous efectes ambientals significatius sobre el medi ambient i no té cap incidència en el model territorial ja aprovat. Al contrari, pretén satisfer les necessitats d’ús terciari en les edificacions de la costa, els requeriments de les quals ja es van plantejar i van justificar en la revisió del pla general.

Quant al consum de recursos (subministraments d’aigua, energia, xarxa de sanejament i accessos) es pot suposar que no s’incrementa en un percentatge representatiu a causa del reduït de la proposta; no obstant això, a causa de l’escassetat del recurs aigua existent en la conca del Segura, tal com ha informat la Confederació, serà necessari l’obtenció d’un certificat de l’empresa subministradora per a l’ús comercial, a més de sol·licitar-los un nou informe quan es concrete la destinació de l’ús dotacional.

El tractament de les aigües residuals proposat ha quedat condicionat per l’EPSAR a satisfer una sèrie de requisits que s’indiquen en el seu informe.

A causa de la presència pròxima d’un vial amb alt trànsit, a més del que puga generar l’activitat proposada, és necessari que s’estudie el soroll que es generarà sobre les edificacions.

Igualment, tal com ha assenyalat l’informe del Servei de Mobilitat, cal que en els documents urbanístics de desplegament es prevegen actuacions viàries necessàries per a garantir l’accés dels usuaris de manera segura i còmoda en tots els modes de mobilitat, especialment a peu i no motoritzats.

2. Per les característiques dels efectes i de l’àrea probablement afectada:

– L’actuació es localitza en un entorn antropitzat, envoltat quasi totalment per edificacions, si bé es manté en un estat més natural el barranc pròxim. En l’interior de la parcel·la no s’ha detectat la presència d’espècies protegides (com pot passar en altres sòls de la costa a on s’ha localitzat exemplars de *Helianthemum caput-felis*).

Les cartografies d’inundabilitat del Ministeri i de la Generalitat han descartat l’existència d’este risc després d’emetre’s informe favorable quant a les determinacions del PATRICOVA.

El barranc pertany al domini públic hidràulic i es troba parcialment dins de la seua zona de policia i, per tant, afectat per la normativa sectorial.

– L’afecció que sí es produïx és la relativa al segellament de sòl.

Esta afecció no està generada per la proposta pròpiament dita, ja que ocupa únicament 33.304,11 m², sinó per les previsions previstes en el planejament vigent.

El pla general en vigor preveu ja unes propostes de segellament de sòl destinat a activitats econòmiques i en la modificació plantejada es pretén incrementar-les. Els límits per al segellament de sòl per a tot el municipi s’establixen en l’ETCV i com que va ser elaborat amb posterioritat al pla general, les previsions que s’hi preveuen no es troben adaptades a l’ETCV.

Abans de proposar nous creixements, el que s’ha de fer és verificar que els ja existents en el planejament vigent complixen o no les previsions de l’ETCV.

En el document de referència emés per a la revisió del pla general el 27 de juny de 2013 ja es va realitzar una estimació dels sòls destinats a activitats econòmiques que conté el planejament vigent (donat el temps transcorregut, es desconeix com han evolucionat estos sectors des de llavors). Com a sòl pendent de desenvolupament, en hectàrees, destinat a activitats econòmiques es preveien:

|  |  |  |  |
| --- | --- | --- | --- |
| PAU 13 La Seat | 14,83 | V1 Bigastro Industrial | 15,46 |
| PAU 16 i PAU 17 | 157,22 | PAU 24 La Aparecida | 16,00 |
| PAU 22 | 3,75 | PAU 14 La Murada | 13,09 |

  

Estos sòls sumen 220,35 ha. Si tenim en compte que el sòl que preveu l’ETCV per a activitats econòmiques per a este municipi és de 155,39 ha, es desprén que les previsions del planejament vigent ja estan superant el que s’establix en l’ETCV.

Per això, proposar un increment del sòl a segellar estaria agreujant la situació actual, per la qual cosa per a poder admetre la proposta caldria que prèviament o simultàniament es corregiren les previsions que preveu el planejament vigent.

És possible que les dades que preveu el document de referència hagen canviat, ja que, per exemple, amb posterioritat, el 12 de desembre de 2019 la Comissió d’Avaluació Ambiental va informar desfavorablement l’homologació i Pla parcial PAU 16-17 Puente Alto est i oest «per presentar efectes significatius negatius sobre el medi ambient i resultar manifestament inviable ambientalment segons les determinacions del PATRICOVA» (expedient 75/0758 TTX), de manera que es desconeix en quina situació es troben en l’actualitat.

Si s’exclogueren estos dos sectors, PAU 16 i PAU 17, de les previsions previstes en el pla general, s’obté una quantia de sòl urbanitzable pendent d’edificació de 63,13 ha, quantia que ja resulta inferior a la prevista en l’ETCV, cosa per la qual ja seria possible proposar noves reclassificacions de sòl.

– L’actuació tindrà incidència en el paisatge i en la infraestructura verda, ja que en el seu entorn immediat es troben connectors d’esta (Barranco de las Estacas i carretera de Villamartín), a més d’incidir en la permeabilitat del territori.

Caldrà establir condicionants i criteris d’ordenació i integració paisatgística de caràcter estructural per al seu posterior desenrotllament en la fase d’ordenació detallada. Igualment, s’hauran d’establir criteris que garantisquen la integració en la morfologia urbana per a l’adequada definició de la vora urbana, l’adequada transició amb el sòl rural i el control dels elements que tenen incidència en el paisatge (volumetria, altures màximes, disposició d’espais lliures i àrees d’aparcament, etc.).

Per tot això, es considera que hi ha algunes afeccions, o falta de justificació (segellat de sòl, contaminació acústica, paisatge, recurs hídric...), que poden solucionar en fases posteriors de la tramitació urbanística i prèviament a l’aprovació definitiva.

Proposta d’acord

Segons establix l’article 53 del TRLOTUP, d’acord amb els criteris de l’annex VIII d’esta llei i atés l’anàlisi que s’ha realitzat en l’apartat anterior, es pot concloure que la modificació del pla proposat no té efectes significatius negatius sobre el medi ambient i el territori, i es pot resoldre l’avaluació ambiental estratègica pel procediment simplificat.

D’acord amb el que s’ha exposat, es resol:

Emetre informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual sector El Barranco d’Orihuela (Alacant), l’objecte del qual serà el descrit en la documentació remesa, d’acord amb els criteris de l’annex VIII del TRLOTUP, per no tindre efectes significatius sobre el medi ambient, i correspon continuar la tramitació del pla segons la seua normativa sectorial, sempre que s’adopten els condicionants següents prèviament a la seua aprovació definitiva:

1) La versió preliminar de la modificació puntual haurà d’analitzar el sòl urbà i urbanitzable destinat a activitats econòmiques vacant existent en el municipi que, juntament amb les noves propostes de creixement, hauran d’ajustar-se al límit màxim establit en l’ETCV.

Segons les dades que consten en este òrgan ambiental, esta quantia ja se supera, per la qual cosa perquè la creació del sector El Barranco siga viable haurà de produir-se una desclassificació prèvia o simultània de les previsions que es preveuen en el planejament vigent de sòl destinat a activitats econòmiques, de manera que en tot el terme municipal no se supere la superfície màxima d’ocupació de sòl establida en l’ETCV.

2) S’hauran d’incorporar els requeriments exposats en l’informe del Servei d’Infraestructura Verda i Paisatge del 2 de setembre de 2021 relatius a la identificació de la infraestructura verda de l’entorn de l’àmbit i a l’establiment de condicionants i criteris d’ordenació i integració paisatgística, per a la definició de la infraestructura verda en l’ordenació detallada i a la seua inclusió en la documentació normativa. Caldrà emetre un nou informe d’este servici que valore estes qüestions.

3) Serà necessari elaborar un estudi acústic que determine l’afecció sonora.

Hauran de respectar-se els límits de qualitat sonora establits en la Llei 7/2002, de protecció contra la contaminació acústica. En cas que no es complisquen estos paràmetres, hauran d’adoptar-se mesures correctores i, si estes són insuficients, s’hauran d’allunyar les edificacions de la font de soroll.

En el cas que opte per la col·locació de pantalles acústiques, estes s’elaboraran amb elements vegetals o talussos de terra integrats en la zona verda. Caldrà prevore la corresponent instal·lació de reg per a garantir la seua permanència en el temps.

4) Haurà d’incloure’s en la documentació els estudis presentats davant de la Confederació Hidrogràfica del Segura i que van derivar en l’emissió del seu informe de 4 de març de 2022.

5) El consorci encarregat de la gestió de residus de la zona haurà d’emetre informe sobre la capacitat de gestió dels residus que es generen.

6) Hauran de prevore’s mesures de seguiment que controlen la contaminació acústica i disponibilitat del recurs hídric. S’establirà l’elaboració d’informes de seguiment, el termini màxim dels quals serà quadriennal o cada mandat corporatiu (article 58.2 TRLOTUP).

7) S’hauran d’atendre les consideracions realitzades en l’informe de 15 d’octubre de 2020 del Servei Territorial d’Urbanisme d’Alacant.

En el cas que el PAT del Baix Segura s’aprove amb anterioritat al present pla, s’haurà de tindre en compte en la proposta que s’elabore.

8) En la fitxa del sector s’introduiran els condicionants necessaris perquè en els documents urbanístics de desenrotllament es prevegen les actuacions viàries necessàries per a garantir l’accés dels usuaris de manera segura i còmoda en tots els modes de mobilitat, especialment a peu i no motoritzats.

També haurà d’incloure’s la necessitat d’obtindre un certificat de l’empresa subministradora d’aigua per a la implantació de l’ús terciari, així com la necessitat de sol·licitar un nou informe de la Confederació Hidrogràfica quan es concrete l’ús dotacional.

9) S’hauran d’atendre els condicionants assenyalats per l’EPSAR en l’informe d’1 de juliol de 2021.

Segons establix l’article 53.7 del TRLOTUP, l’informe ambiental i territorial estratègic perdrà la vigència i deixarà de tindre els efectes propis si, una vegada publicat en el *Diari Oficial de la Generalitat Valenciana*, no s’ha aprovat la revisió del pla en el termini màxim de quatre anys des que es va publicar. En este cas, el promotor haurà d’iniciar novament el procediment d’avaluació ambiental i territorial estratègica simplificada de la modificació.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.*b*  del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista de tot això, la Comissió d’Avaluació Ambiental acorda: emetre informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual per a la creació del sector El Barranco d’Orihuela, per considerar que no té efectes significatius en el medi ambient, amb el compliment de les determinacions que s’inclouen en l’informe citat.

Notificar els interessats que, contra esta resolució, com que no és un acte definitiu en via administrativa, no es pot interposar cap recurs, la qual cosa no un és inconvenient perquè es puguen utilitzar els mitjans de defensa que, en el seu dret, es consideren pertinents.

Fet que vos notifique perquè en tingueu coneixement i als efectes oportuns.

Fet que se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 23 de maig de 2022.- El secretari de la Comissió d’Avaluació Ambiental: José del Valle Arocas.»

  

València, 21 d'agost de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental